CELEX: 
Language: hu
Date: 2022-04-25 00:00:00
Title: A BIZOTTSÁG (EU) .../... FELHATALMAZÁSON ALAPULÓ RENDELETE az (EU) 2019/787 európai parlamenti és tanácsi rendeletnek a mezőgazdasági eredetű etil-alkohol meghatározása és a rá vonatkozó követelmények tekintetében történő módosításáról

INDOKOLÁS
            
            
               1.A FELHATALMAZÁSON ALAPULÓ JOGI AKTUS HÁTTERE
            
            
               A mezőgazdasági eredetű etil-alkohol meghatározása és az ilyen etil-alkoholra vonatkozó követelmények a 110/2008/EK rendelet felülvizsgálata során lényegüket tekintve nem módosultak, így a szeszes italokról szóló jelenlegi (EU) 2019/787 rendeletben szereplő meghatározás és követelmények technikai, illetve tudományos szempontból elavultak, és immár nem felelnek meg az uniós termelők és a legtöbb vizsgálólaboratórium által jelenleg alkalmazott technikai paramétereknek.
            
            
               Következésképpen az (EU) 2019/787 rendeletnek a mezőgazdasági eredetű etil-alkoholt meghatározó és a vonatkozó követelményeket megállapító 5. cikkét módosítani kell annak érdekében, hogy az érintett technikai paraméterek összhangba kerüljenek az ágazat által használt paraméterekkel.
            
            
               2.AZ AKTUS ELFOGADÁSÁT MEGELŐZŐ KONZULTÁCIÓK
            
            
               Az ágazat képviselői felhívták a Bizottság figyelmét arra, hogy a mezőgazdasági eredetű etil-alkoholra vonatkozó jelenlegi meghatározás és követelmények már nincsenek összhangban a termelésben jelenleg használt technikai paraméterekkel.
            
            
               A mezőgazdasági piacok közös szervezésével foglalkozó szakértői csoport munkájában részt vevő, a szeszes italok tekintetében illetékes szakértők 2021. április 28-i, június 29-i, október 12-i és november 30-i (virtuális) üléseinek előkészítése során, valamint az üléseken konzultációkra került sor mind a 27 tagállam szakértőinek részvételével. A konzultációs folyamat eredményeként széles körű egyetértés alakult ki a felhatalmazáson alapuló rendelet tervezetéről.
            
            
               A 2022. február 21. és március 21. között lefolytatott, ugyancsak konszenzust eredményező általános nyilvános konzultáció során, amelyre a felhatalmazáson alapuló rendelet tervezetének a minőségi jogalkotási portálon való közzététele révén került sor, két észrevétel érkezett be. Ezek főként a furfurol tekintetében javasolt küszöbértékkel kapcsolatos aggályokat juttatnak kifejezésre, és a jelenleg hatályos egyéb paraméterek megtartását szorgalmazzák. A szóban forgó észrevételek azonban nem vezettek a javasolt küszöbértékek módosításához, mivel e küszöbértékek az Európai Élelmiszerbiztonsági Hatóság szakvéleményén alapulnak, és az érintett iparágban felhalmozott ismeretek és tapasztalatok is alátámasztják őket.
            
            
               A WTO tagjai értesítést kaptak.
            
            
               3.A FELHATALMAZÁSON ALAPULÓ JOGI AKTUS JOGI ELEMEI
            
            
               A felhatalmazáson alapuló jogi aktus az (EU) 2019/787 rendelet 8. cikkének (1) bekezdésén alapul, és csupán egy olyan rendelkezést érint, amelynek módosítására a Bizottság az említett bekezdés értelmében felhatalmazást kapott. A jogi aktust az (EU) 2019/787 rendelet 46. cikkének (8) bekezdése szerinti eljárásnak megfelelően kell elfogadni.
            
            
               A felhatalmazáson alapuló jogi aktus az (EU) 2019/787 rendelet 8. cikke (1) bekezdésének második albekezdésével összhangban szigorúan a technológiai fejlődésből fakadó igazolt igények kielégítésére korlátozódik.
            
            
               1. cikk: Ez a cikk az (EU) 2019/787 rendeletnek a mezőgazdasági eredetű etil-alkoholt meghatározó és az ilyen etil-alkoholra vonatkozó követelményeket megállapító 5. cikkét módosítja.
            
            
               2. cikk: Ez a cikk az 1. cikkben előírt módosítás hatálybalépéséről rendelkezik.
            
            
               A BIZOTTSÁG (EU) .../... FELHATALMAZÁSON ALAPULÓ RENDELETE
            
            
               (2022.4.25.)
            
            
               az (EU) 2019/787 európai parlamenti és tanácsi rendeletnek a mezőgazdasági eredetű etil-alkohol meghatározása és a rá vonatkozó követelmények tekintetében történő módosításáról
            
            
               AZ EURÓPAI BIZOTTSÁG,
            
            
               tekintettel az Európai Unió működéséről szóló szerződésre,
            
         
         
            
               tekintettel a szeszes italok meghatározásáról, leírásáról, megjelenítéséről, jelöléséről, a szeszes italok elnevezésének használatáról az egyéb élelmiszerek megjelenítése és jelölése során, a szeszes italok földrajzi jelzéseinek oltalmáról, a mezőgazdasági eredetű etil-alkohol és desztillátumok használatáról az alkoholtartalmú italokban, valamint a 110/2008/EK rendelet hatályon kívül helyezéséről szóló, 2019. április 17-i (EU) 2019/787 európai parlamenti és tanácsi rendeletre
                  1
                és különösen annak 8. cikke (1) bekezdésére,
            
            
               mivel:
            
            
               (1)Az (EU) 2019/787 rendelet 5. cikke meghatározza az ágazatban mezőgazdasági alkoholnak, semleges alkoholnak vagy finomított alkoholnak is nevezett mezőgazdasági eredetű etil-alkoholt és a vonatkozó követelményeket. A szóban forgó technikai meghatározás és követelmények lényegüket tekintve nem változtak a 110/2008/EK európai parlamenti és tanácsi rendelet
                  2
                I. mellékletének 1. pontjában foglaltakhoz képest.
            
            
               (2)A mezőgazdasági eredetű etil-alkoholra vonatkozóan az (EU) 2019/787 rendelet 5. cikkében előírt meghatározás és követelmények azonban technikai és tudományos szempontból részben elavultak. Különösen egyes maradékanyag-határértékeket kell összhangba hozni az ipar és a vizsgálólaboratóriumok többsége által jelenleg használt technikai paraméterekkel. Az e területen elért technológiai fejlődés tehát indokolttá teszi a szóban forgó meghatározás és követelmények módosítását.
            
            
               (3)Az (EU) 2019/787 rendelet 5. cikke d) pontjának i., vi. és vii. alpontjában foglalt, az összes savtartalomra, a szárazanyag-tartalomra és a nitrogéntartalmú illékony bázisokra vonatkozó hivatkozások már nem relevánsak, mivel e jellemzők már nem használatosak folyamattechnikai paraméterekként, ugyanis az említett maradékanyagok 96 térfogat-százalékos alkoholtartalom mellett elhanyagolható mennyiségben vannak jelen, a mezőgazdasági eredetű etil-alkoholban való előfordulásuk pedig valószínűtlen.
            
            
               (4)Az észterek, az aldehidek és a magasabb rendű alkoholok tekintetében az (EU) 2019/787 rendelet 5. cikke d) pontjának ii., iii. és iv. alpontjában előírt határértékek nem elég specifikusak, és mérésük jelenleg az uniós jogban meg nem határozott nedveskémiai módszerekkel történik. Azon anyagok pontosabb meghatározása, amelyekre maradékanyag-határértékek vonatkoznak, javítaná a mezőgazdasági eredetű etil-alkohol olyan módszerekkel végzett elemzését, mint például a gázkromatográfia, és előnyös lenne az elemzők számára, mivel a régebbi elemzési technikák közül többnek az esetében veszélyes vegyi anyagok használatára van szükség.
            
            
               (5)Helyénvaló különösen az észterekre vonatkozó rendelkezést kizárólag az etil-acetátra korlátozni. Noha az erjedési folyamat során számos észter képződhet, közülük az etil-acetát a legnagyobb koncentrációjú, míg a mezőgazdasági eredetű etil-alkoholban esetlegesen jelen lévő egyéb észterek standard elemzési technikákkal valószínűleg nem mutathatók ki, és csupán elhanyagolható mértékben járulnak hozzá az észterek teljes mennyiségéhez. Indokolt úgy rendelkezni, hogy az etil-acetát mérése a 2870/2000/EK bizottsági rendeletben
                  3
                meghatározott referencia-módszeren alapuljon, mivel ez egy bevett, jelenleg is számos szeszes ital elemzésére használatos módszer.
            
            
               (6)Hasonlóképpen, a teljes aldehidmennyiséghez az acetaldehid járul hozzá a legnagyobb mértékben. Ezért célszerű kizárólag az acetaldehidet használni paraméterként ebben a meghatározásban. Mivel az acetaldehid egyensúlyban van az 1,1-dietoxi-etánnal, azaz a két molekula egyaránt jelen van, és a kémiai-fizikai viszonyok miatt egyik átalakul a másikká és fordítva, az acetaldehidnek az acetálban található frakcióját is számításba kell venni. Indokolt úgy rendelkezni, hogy az acetaldehid mérése a 2870/2000/EK rendeletben meghatározott referencia-módszeren alapuljon, mivel ez egy bevett, jelenleg is számos szeszes ital elemzésére használatos módszer.
            
            
               (7)Az erjedést követően a magasabb rendű alkoholok jelentős mennyiségben vannak jelen. A mezőgazdasági eredetű etil-alkoholban azonban csak kis mennyiségű magasabb rendű alkohol van, mivel a magasabb rendű alkoholok a magasabb forráspontjuk miatt könnyen lepárolhatók. Indokolt úgy rendelkezni, hogy a magasabb rendű alkohol mérése a 2870/2000/EK rendeletben meghatározott referencia-módszeren alapuljon, mivel ez egy bevett, jelenleg is számos szeszes ital elemzésére használatos módszer.
            
            
               (8)Ami a furfurolt illeti, a jelenlegi követelmény, miszerint a szóban forgó anyag nem lehet kimutatható, egy olyan nedveskémiai módszeren alapul, amelyet a legtöbb tagállamban már nem alkalmaznak, így nem biztosítható az elemzési módszerek egységessége és egyértelműen meghatározott jellege. Mivel egyelőre nem létezik a mezőgazdasági eredetű etil-alkohol furfuroltartalmának elemzésére kidolgozott referencia-módszer, célszerű megállapítani egy olyan küszöbértéket, amely a legtöbb tagállami laboratóriumban jelenleg alkalmazott, az említett követelmény eredeti felvétele óta pontosabbá tett különféle módszerekkel kimutatható. Indokolt úgy rendelkezni, hogy a furfurol mérése a 2870/2000/EK rendeletben a fából származó vegyületek tekintetében meghatározott folyadékkromatográfiás módszeren alapuljon.
            
            
               (9)Ezenkívül a teljesség kedvéért és a mezőgazdasági eredetű desztillátum fogalmának az (EU) 2019/787 rendelet 4. cikkének 7. pontjában szereplő meghatározásával összhangban helyénvaló előírni, hogy a mezőgazdasági eredetű etil-alkohol mezőgazdasági termékek alkoholos erjesztést követő lepárlásával nyert folyadék.
            
            
               (10)Az (EU) 2019/787 rendeletet ezért ennek megfelelően módosítani kell,
            
            
               ELFOGADTA EZT A RENDELETET:
            
            
               1. cikk
            
            
               Az (EU) 2019/787 rendelet 5. cikkének helyébe a következő szöveg lép:
            
            
               „5. cikk
            
            
               A mezőgazdasági eredetű etil-alkohol meghatározása és a rá vonatkozó követelmények
            
            
               E rendelet alkalmazásában a mezőgazdasági eredetű etil-alkohol olyan folyadék, amely megfelel a következő követelményeknek:
            
            
               a)kizárólag a Szerződés I. mellékletében felsorolt mezőgazdasági termékekből, azok alkoholos erjesztésével, majd lepárlásával állítják elő;
            
            
               b)az előállítása során felhasznált nyersanyagok ízén kívül más íz nem érezhető rajta;
            
         
         
            
               c)minimális alkoholtartalma térfogatszázalékban: 96,0 % (V/V);
            
            
               d)a maradékanyag-határértékek nem haladják meg a következőket:
            
            
               i.
                     etil-acetát: g/hl, abszolút alkoholra vonatkoztatva: 1,3;
            
            
               ii.
                     acetaldehid (etanál és 1,1-dietoxi-etán összesen) g/hl, abszolút alkoholra vonatkoztatva: 0,5;
            
            
               iii.
                     magasabb rendű alkoholok (propán-1-ol, bután-1-ol, bután-2-ol, 2-metilpropán-1-ol, 2-metilbután-1-ol és 3-metilbután-1-ol összesen): g/hl, abszolút alkoholra vonatkoztatva: 0,5;
            
            
               iv.
                     metanol: g/hl, abszolút alkoholra vonatkoztatva: 30;
            
            
               v.
                     furfurol: g/hl, abszolút alkoholra vonatkoztatva: 0,5.”
            
            
               2. cikk
            
            
               Ez a rendelet az Európai Unió Hivatalos Lapjában való kihirdetését követő huszadik napon lép hatályba.
            
            
               Ez a rendelet teljes egészében kötelező és közvetlenül alkalmazandó valamennyi tagállamban.
            
            
               Kelt Brüsszelben, -án/-én. 2022.4.25.
            
            
               
                     a Bizottság részéről
               
               
                     elnök
                     Ursula VON DER LEYEN
               
            
         
         
            
                  
                     (1)
                  
                        HL L 130., 2019.5.17., 1. o.
               
               
                  
                     (2)
                  
                        Az Európai Parlament és a Tanács 110/2008/EK rendelete (2008. január 15.) a szeszes italok meghatározásáról, megnevezéséről, kiszereléséről, címkézéséről és földrajzi árujelzőinek oltalmáról, valamint az 1576/89/EGK tanácsi rendelet hatályon kívül helyezéséről (HL L 39., 2008.2.13., 16. o.).
               
               
                  
                     (3)
                  
                        A Bizottság 2870/2000/EK rendelete (2000. december 19.) a szeszes italok elemzésére vonatkozó közösségi referencia-módszerek megállapításáról (HL L 333., 2000.12.29., 20. o.).